କୋଚିରେ ଏକାଧିକ ପ୍ରକଳ୍ପର ଶିଳାନ୍ୟାସ ଏବଂ ରାଷ୍ଟ୍ରକୁ ସମର୍ପିତ କରିବା ଅବସରରେ ପ୍ରଧାନମନ୍ତ୍ରୀଙ୍କ ଉଦ୍ବୋଧନ

ଆରବ ସାଗରର ରାଣୀ କୋଚିକୁ ଆସି ମୁଁ ଆନନ୍ଦିତ । ନୀଳ ସାଗର, ଅନୁପ ହ୍ରଦ ଶୃଙ୍ଖଳା, ମହାନ ପେରିୟାର ନଦୀ, ଚତୁର୍ଦ୍ଦିଗର ସବୁଜିମା ଏବଂ ଉତ୍ସାହୀ ଜନସାଧାରଣ ବାସ୍ତବରେ କୋଚିକୁ ସହରଗୁଡ଼ିକୁ ମଧ୍ୟରେ ରାଣୀ କରି ଗଢ଼ିତୋଳିଛି । ଏହି ସ୍ଥାନରୁ ହିଁ, ମହାନ ଭାରତୀୟ ଋଷି ଆଦି ଶଙ୍କର ସାରା ଭାରତକୁ ତାଙ୍କର ଐତିହାସିକ ଯାତ୍ରା ଆରମ୍ଭ କରିଥିଲେ । ତାଙ୍କର ଏହି ଯାତ୍ରା ଭାରତୀୟ ସଭ୍ୟତାର ସୁରକ୍ଷା ଏବଂ ଦେଶକୁ ଏକତ୍ର କରିବା ଲାଗି ଥିଲା । ଆଜି ଏକ ଐତିହାସିକ ଦିନ ଯେତେବେଳେ କେରଳର ସର୍ବବୃହତ ଔଦ୍ୟୋଗିକ ୟୁନିଟ ବିକାଶର ପରବର୍ତ୍ତୀ ପର୍ଯ୍ୟାୟରେ ପହଁଚିଛି । ଏହା ବାସ୍ତବରେ କେବଳ ଭଗବାନଙ୍କ ନିଜସ୍ୱ ରାଷ୍ଟ୍ର ପାଇଁ ନୁହେଁ ବରଂ ସମଗ୍ର ରାଷ୍ଟ୍ର ପାଇଁ ଗୌରବର ବିଷୟ । ଭାରତ ପେଟ୍ରୋଲିୟମର କୋଚି ବିଶୋଧନାଗାର 50 ବର୍ଷରୁ ଅଧିକ ସମୟ ଧରି କେରଳ ଏବଂ ଏହାର ପଡ଼ୋଶୀ ରାଜ୍ୟଗୁଡ଼ିକରେ ସ୍ୱଚ୍ଛ ଇନ୍ଧନକୁ ଲୋକପ୍ରିୟ କରାଇବାରେ ଗୁରୁତ୍ୱପୂର୍ଣ୍ଣ ଭୂମିକା ନିର୍ବାହ କରିଛି । ମୁଁ ମୋ ଶୈଶବ ଏବଂ ଯୁବାବସ୍ଥା କଥା ମନେ ପକାଉଛି, ଯେତେବେଳେ ଅନେକ ମାତାମାନେ ରୋଷେଇ ଘରେ କାଠ ଚୂଲି ଜାଳିବା ଲାଗି ସଂଘର୍ଷ କରୁଥିଲେ । ସେବେଠାରୁ, ମୁଁ ସବୁବେଳେ ସେମାନଙ୍କ ସ୍ଥିତିରେ ଉନ୍ନତି ଆଣିବା ପାଇଁ ପ୍ରୟାସ କରୁଛି ଏବଂ ଆମେ ଭାରତର ମା’ ଓ ଭଉଣୀମାନଙ୍କୁ ସ୍ୱାସ୍ଥ୍ୟପ୍ରଦ ରୋଷେଇ ଘର ଯୋଗାଇ ଦେଉଛୁ । ଭାରତ ସରକାରଙ୍କ ଉଜ୍ଜ୍ୱଳା ଯୋଜନା ଏହି ସ୍ୱପ୍ନକୁ ବାସ୍ତବ ରୂପ ଦେବା ଲାଗି ମାର୍ଗ ପ୍ରଦାନ କରିଛି । ମୁଁ ଆନନ୍ଦିତ ଯେ ମେ 2016 ପର ଠାରୁ ଦରିଦ୍ରରୁ ଦରିଦ୍ରତମ ପରିବାରୁ ଉଜ୍ଜ୍ୱଳା ଯୋଜନା ଅଧୀନରେ ପାଖାପାଖି 6 କୋଟି ସଂଯୋଗ ଦିଆଯାଇସାରିଲାଣି । ବନ୍ଧୁଗଣ, ପହଲ ଯୋଜନାରେ 23 କୋଟିରୁ ଅଧିକ ଏଲପିଜି ଉପଭୋକ୍ତା ଯୋଡ଼ି ହୋଇସାରିଲେଣି । ନକଲି ଖାତା, ଏକାଧିକ ଖାତା ଏବଂ ଅଚଳ ଖାତା ଚିହ୍ନଟ କରିବାରେ ପହଲ ସହାୟକ ହୋଇଛି । ବିଶ୍ୱର ସର୍ବବୃହତ ପ୍ରତ୍ୟକ୍ଷ ଲାଭ ହସ୍ତାନ୍ତର ଯୋଜନା ଭାବେ ପହଲ ଗିନିଜ ବୁକ ଅଫ ବିଶ୍ୱ ରେକର୍ଡରେ ସ୍ଥାନ ପାଇଛି । “ଗିଭ ଇଟ ଅପ” ପଦକ୍ଷେପ ଅଧୀନରେ ଏକ କୋଟିରୁ ଅଧିକ ଉପଭୋକ୍ତା ସ୍ଵଇଚ୍ଛାରେ ଏଲପିଜି ସବସିଡି ପରିତ୍ୟାଗ କରିସାରିଲେଣି । କୋଚି ବିଶୋଧନାଗାରର ସଦ୍ୟ ସମ୍ପ୍ରସାରଣ ଦ୍ୱାରା ଏଲପିଜି ଉତ୍ପାଦନ ଦ୍ୱିଗୁଣିତ ହୋଇଛି, ଏହା ଉଜ୍ଜ୍ୱଳା ଯୋଜନା ଦିଗରେ ବ୍ୟାପକ ଭାବେ ସହାୟକ ହୋଇଛି । ପରିବେଶ ପ୍ରଦୂଷଣ ସମସ୍ୟାର ସମାଧାନ ଲାଗି ସରକାର ଦେଶରେ ସହରାଂଚଳ ଗ୍ୟାସ ବିତରଣ ପ୍ରସାର ଦ୍ୱାରା ପରିବେଶ ଉପଯୋଗୀ ଇନ୍ଧନ ସିଏନଜିର ବ୍ୟବହାରକୁ ପ୍ରୋତ୍ସାହିତ କରୁଛନ୍ତି । ଦଶମ ସିଜିଡି ବିଡିଂ ରାଉଣ୍ଡ ସମ୍ପୂର୍ଣ୍ଣ ହେବା ପରେ ଦେଶର 4ଶହ ଜିଲ୍ଲାକୁ ପାଇପ ଗ୍ୟାସ ଯୋଗାଣ ସମ୍ଭବ ହୋଇପାରିବ । ଜାତୀୟ ଗ୍ୟାସ ଗ୍ରୀଡ ବା ପ୍ରଧାନମନ୍ତ୍ରୀ ଉର୍ଜା ଗଙ୍ଗା ଦ୍ୱାରା ଗ୍ୟାସ ଆଧାରିତ ଅର୍ଥବ୍ୟବସ୍ଥା ସୃଷ୍ଟି କରାଯାଇଛି ଏବଂ ଇନ୍ଧନ ବାସ୍କେଟରେ ଗ୍ୟାସର ଭାଗକୁ ବୃଦ୍ଧି କରାଯାଇପାରିଛି । ଅତିରିକ୍ତ 50 ହଜାର କିଲୋମିଟର ଗ୍ୟାସ ପାଇପଲାଇନ ନେଟୱାର୍କ ବିକଶିତ କରିବା ଲାଗି ସରକାର ଚିନ୍ତା କରୁଛନ୍ତି । ଅଶୋଧିତ ତୈଳ ଆମଦାନୀ ହ୍ରାସ ଲାଗି ସରକାର ବ୍ୟାପକ ପଦକ୍ଷେପ ନେଇଛନ୍ତି ଏହାଦ୍ୱାରା ଆମଦାନୀ 10 ପ୍ରତିଶତକୁ ହ୍ରାସ ପାଇଛି ଓ ମୂଲ୍ୟବାନ ବିଦେଶୀ ମୁଦ୍ରା ସଂଚୟ ହୋଇଛି । ଏ ଦିଗରେ, 11ଟି ରାଜ୍ୟରେ ଦ୍ୱାଦଶ ଟୁଜି ଇଥାନଲ ପ୍ଲାଂଟ ପ୍ରତିଷ୍ଠା ଲାଗି ତୈଳ କମ୍ପାନୀଗୁଡ଼ିକ ଦ୍ୱାରା ଲିଗ୍ନୋସେଲ୍ୟୁଲୋଜ ମାର୍ଗ ଜରିଆରେ ଦ୍ୱିତୀୟ ପିଢ଼ି ଇଥାନଲ ଗ୍ରହଣ କରାଯାଇଛି । ଏ ଦିଗରେ 6ଟି ଏମଓୟୁ ସ୍ୱାକ୍ଷରିତ ହୋଇଛି । ବିଶ୍ୱସ୍ତରରେ ଭାରତୀ ବିଶୋଧନ ଉଦ୍ୟୋଗ ନିଜକୁ ପ୍ରତିଷ୍ଠିତ କରିବାରେ ଅନେକ ଉପଲବ୍ଧୀ ହାସଲ କରିଛି । ଏସିଆର ଦ୍ୱିତୀୟ ସର୍ବବୃହତ ତୈଳ ବିଶୋଧକ ଭାବେ ପରିଚିତ ଭାରତ ଏହାର ଚାହିଦା ଠାରୁ ଅଧିକ ବିଶୋଧନ କରି ତୈଳ ବିଶୋଧନ କେନ୍ଦ୍ରରେ ପରିଣତ ହୋଇଛି । ଦେଶର ବିଶୋଧନ କ୍ଷମତା ବର୍ତ୍ତମାନ 247 ଏମଏମଟିପିଏରୁ ଅଧିକ ରହିଛି । ଆଇଆରଇପିର ସମୟୋଚିତ ସମାପନ ପାଇଁ ମୁଁ ସମସ୍ତଙ୍କୁ ଅଭିନନ୍ଦନ ଜଣାଇବାକୁ ଚାହୁଁଛି । ଶେଷରେ ମୁଁ ସେହି ଶ୍ରମିକାମାନଙ୍କ ଯୋଗଦାନକୁ ବିବେଚନା କରୁଛି ଯେଉଁମାନେ ନିର୍ମାଣରେ ଦିନ ରାତି କାର୍ଯ୍ୟ କରିଛନ୍ତି । ମୁଁ ଜାଣିବାକୁ ପାଇଛି ଯେ ଏହି ପ୍ରକଳ୍ପ ଦ୍ରୁତଗତିରେ ଚାଲିଥିବା ସମୟରେ 20 ହଜାରରୁ ଅଧିକ ଶ୍ରମିକ ପ୍ରକଳ୍ପ କ୍ଷେତ୍ରରେ କାର୍ଯ୍ୟ କରୁଥିଲେ । ଅନେକ ଦିଗରୁ, ସେମାନେ ଏହି ପ୍ରକଳ୍ପର “ବାସ୍ତବ ନାୟକ” । ସମନ୍ୱିତ ବିଶୋଧନ ସମ୍ପ୍ରସାରଣ ପ୍ରକଳ୍ପ ଅଣ ଇନ୍ଧନ କ୍ଷେତ୍ରର ବିବିଧକରଣ ଦିଗରେ ଏକ ରଣନୈତିକ ପଦକ୍ଷେପ । ବନ୍ଧୁଗଣ, ପେଟ୍ରୋକେମିକାଲ ଏପରି ଏକ କେମିକାଲ ଯାହା ବିଷୟରେ ଆମେ ଅଧିକ ଚର୍ଚ୍ଚା କରିନଥାଉ । କିନ୍ତୁ ଏହା ଅଦୃଶ୍ୟ ଭାବେ ଆମ ଦୈନନ୍ଦିନ ଜୀବନର ଅନେକ ଦିଗକୁ ଛୁଇଁଥାଏ । ନିର୍ମାଣ ସାମଗ୍ରୀ, ପ୍ଲାଷ୍ଟିକ ଏବଂ ରଙ୍ଗ, ଜୋତା, ପୋଷାକ ଏବଂ ଅନ୍ୟ କପଡ଼ା କିମ୍ବା ଅଟୋ-ମୋଟିଭ ସରଞ୍ଜାମ, କସମେଟିକ୍ସ/ପ୍ରସାଧାନ ଏବଂ ମେଡ଼ିସିନ ଏଥିରେ ସାମିଲ ରହିଛି । ତେବେ ଅଧିକାଂଶ କେମିକାଲ ବିଦେଶରୁ ଆମଦାନୀ ହୋଇଥାଏ । ଭାରତରେ ପେଟ୍ରୋକେମିକାଲ୍ସ ଉତ୍ପାଦନ କରିବା ଆମର ପ୍ରୟାସ । ମୁଁ ଆନନ୍ଦିତ ଯେ ଆଇଆରଇପି କାର୍ଯ୍ୟକ୍ଷମ ହେବା ପରେ କୋଚି ବିଶୋଧନାଗାରର କ୍ଷମତାକୁ ପ୍ରୋପେଲିନ ଉତ୍ପାଦନ ଉପଯୋଗ କରାଯିବ । ମେକ ଇନ ଇଣ୍ଡିଆ ଅଧୀନରେ ଆଇକ୍ରିଲିକ ଏସିଡ ଆକ୍ରିଲେଟ୍ସ ଏବଂ ଓକ୍ସୋ ଆଲକହଲ ଉତ୍ପାଦନ ଲାଗି ତିନୋଟି ବିଶ୍ୱସ୍ତରୀୟ ପ୍ଲାଂଟ ପ୍ରତିଷ୍ଠା ଲାଗି ବିପିସିଏଲ ଆଗଭର ହୋଇଛି । ଏହି ପ୍ରମୁଖ ପେଟ୍ରୋ କେମିକାଲ୍ସ ରଙ୍ଗ, କାଳି, କୋଟିଂ, ଡିଟରଜେଂଟ ଏବଂ ଅନ୍ୟ ସରଞ୍ଜାମରେ ଉପଯୋଗ ହେବ । ବର୍ତ୍ତମାନ, ବିପିସିଏଲ ପେଟ୍ରୋ କେମିକାଲ କମ୍ପ୍ଲେକ୍ସ ନିର୍ମାଣ ଆରମ୍ଭ କରିଛି, ଏଠାରେ ପଲିକଲ୍ସ ଉତ୍ପାଦିତ ହେବ ଯାହା ଫୋମ, ଫାଇବର, ଜୋତା, କସମେଟିକ୍ସ ଏବଂ ମେଡ଼ିସିନରେ ବ୍ୟବହୃତ ହେବ । ମୁଁ ନିଶ୍ଚିତ ଯେ ଏସବୁ ଦ୍ୱାରା, ଅନେକ ଆନୁସଙ୍ଗିକ ଶିଳ୍ପ କୋଚିରେ ଗଢ଼ିଉଠିବ । ମୋର ଆଶା ଯେ ରାଜ୍ୟ ସରକାରଙ୍କ ଦ୍ୱାରା ଯୋଜନା କରାଯାଇଥିବା ପେଟ୍ରୋ-କେମିକାଲ ପାର୍କ ଖୁବଶୀଘ୍ର କାର୍ଯ୍ୟକ୍ଷମ ହେବ ଏବଂ ବିପିସିଏଲର ପେଟ୍ରୋ କେମିକାଲ ଉଦ୍ୟୋଗ ଦ୍ୱାରା ଯୋଗାଇ ଦେଉଥିବା ବ୍ୟବସାୟ ସୁଯୋଗର ଲାଭ ଉଠାଇ ହେବ । ମୁଁ ଏହା ଉଲ୍ଲେଖ କରି ଆନନ୍ଦିତ ଯେ ବିପିସିଏଲ ସହିତ ଅନ୍ୟ ରାଷ୍ଟ୍ରାୟତ୍ତ ଉଦ୍ୟୋଗଗୁଡ଼ିକ ଚାକିରିଯୋଗ୍ୟ ଯୁବକଯୁବତୀଙ୍କ ତାଲିମ ଏବଂ ଦକ୍ଷତା ବିକାଶ ଲାଗି ଦକ୍ଷତା ବିକାଶ ସଂସ୍ଥାନ ପ୍ରତିଷ୍ଠା କରିଛନ୍ତି । ଏଟ୍ଟୁମାନୁର ଠାରେ ପବିତ୍ର ମହାଦେବ ମନ୍ଦିର ନିକଟରେ ସଂସ୍ଥାନର ଦ୍ୱିତୀୟ କ୍ୟାମ୍ପସ ପ୍ରତିଷ୍ଠା କରି ମୁଁ ଆନନ୍ଦିତ । ମୁଁ ଖୁସିର ସହିତ ଏହା ଉଲ୍ଲେଖ କରୁଛି ଯେ ଏଠାରୁ 12 କିମି ଦୂର 50 କୋଟି ଟଙ୍କା ବ୍ୟୟରେ ନିଜର କୋଚିନ ବଟଲିଂ ପ୍ଲାଂଟ ଠାରେ ଭାରତୀୟ ତୈଳ ନିଗମ ମାଉଣ୍ଡେଡ ଷ୍ଟୋରେଜ ବ୍ୟବସ୍ଥା ପ୍ରତିଷ୍ଠା କରିପାରିଛି । ଏହା ଏଲପିଜି ଭଣ୍ଡାରଣ କ୍ଷମତା ବୃଦ୍ଧି କରିବା ସହିତ ଏଲପିଜି ଟ୍ୟାଙ୍କରଗୁଡ଼ିକର ଯାତାୟାତକୁ ହ୍ରାସ କରିବ ଏବଂ ସଡକ ପରିବହନ ଭିଡ କମାଇବା । ଏହା ପ୍ରଶଂସନୀୟ ଯେ ଗତ ଅଗଷ୍ଟରେ, ଯେତେବେଳେ କେରଳ 100 ବର୍ଷର ସବୁଠୁ ପ୍ରଳୟଙ୍କରୀ ବନ୍ୟା ଦେଇ ଗତି କରୁଥିଲା, ବିପିସିଏଲର କୋଚି ବିଶୋଧନାଗାର ସମସ୍ତ ବାଧା ଅତିକ୍ରମ କରି କାର୍ଯ୍ୟକ୍ଷମ ହେଉଥିଲା । ପେଟ୍ରୋଲ, ଡିଜେଲ ଏବଂ ଏଲପିଜିର ଲଗାତାର ଉତ୍ପାଦନ ସୁନିଶ୍ଚିତ କରିବା ଲାଗି ବହୁ କର୍ମଚାରୀ ବିଶୋଧନାଗାର ମଧ୍ୟରେ ରହିଥିଲେ । ଏହାଦ୍ୱାରା ଉଦ୍ଧାରକାରୀ ବାହନ ଏବଂ ହେଲିକପ୍ଟରଗୁଡ଼ିକୁ ନିରନ୍ତର ରିଲିଫ ଏବଂ ଉଦ୍ଧାର କାର୍ଯ୍ୟ ଭଲ ଭାବେ ଜାରି ରଖିବା ଲାଗି ସହାୟକ ହୋଇଥିଲା । ବିପିସିଏଲ କୋଚି ବିଶୋଧନାଗାର ଉନ୍ନତିକରଣର ପରବର୍ତ୍ତୀ ପର୍ଯ୍ୟାୟକୁ ଯାଉଥିବାରୁ ମୁଁ ଏହାକୁ କଠିନ ପରିଶ୍ରମର ଏହି ଉତ୍ସାହ, ସାମାଜିକ ପ୍ରତିବଦ୍ଧତା ଏବଂ ଅଭିନବତା ବଜାୟ ରଖିବା ଲାଗି ଅନୁରୋଧ କରୁଛି । ରାଷ୍ଟ୍ର ନିର୍ମାଣରେ କୋଚି ବିଶୋଧନାଗାରର ଯୋଗଦାନକୁ ନେଇ ଆମେ ଗର୍ବିତ । କିନ୍ତୁ ଏବେ ଆମର ଅଧିକ ଆଶା ରହିଛି । ମୁଁ ଆଶା କରୁଛି ଯେ କୋଚି ବିଶୋଧନାଗାର ଦକ୍ଷିଣ ଭାରତରେ ପେଟ୍ରେ-କେମିକାଲ ବିପ୍ଳବର ନେତୃତ୍ୱ ନେବ ଏବଂ ନୂତନ ଭାରତର ବର୍ଦ୍ଧିତ ଆବଶ୍ୟକତାରେ ସହାୟକ ହେବ! ଜୟ ହିନ୍ଦ ।